Australiese student skryf oor kos, N-Korea sê hy spioeneer | Netwerk24
07 Julie 2019 22:12
Alek Sigley van Australië is vrygelaat nadat hy in Noord-Korea aangehou is. Foto: Reuters
'n Australiese student wat uit Noord-Korea geskop is nadat hy sowat tien dae aangehou is, het gespioeneer deur sy werk vir buitelandse media, het die Noord-Koreaanse staatsmedia Saterdag berig oor Alek Sigley wat sedert 25 Junie in die land aangehou is.
Sigley, 'n meestersgraadstudent, is 'n aktief op sosialemediaplatforms en het gereeld vir internasionale mediaorganisasies, insluitende NK News, geskryf oor sy ervarings in Noord-Korea.
Korean Central News Agency (KCNA) het berig ondersoeke het onthul Sigley het glo data en foto's aan NK News en ander mediaorganisasies gestuur, en dat
hy tydens sy aanhouding erken het dat hy gespioeneer het. Hy het glo herhaaldelik om verskoning gevra.
Sigley se jongste inskrywing op sosiale media op 30 April beskryf sy eetervarings in Pyongyang, volgens die NK News-webblad.
"Die ses berigte wat Alek gepubliseer het, verteenwoordig die volle omvang van sy werk by ons en die idee dat daardie rubrieke, wat onder sy naam gepubliseer is, tussen Januarie en April 2019 op enige manier teen die staat is, is 'n wanvoorstelling wat ons verwerp," sê Chad O'Carroll, uitvoerende hoof van Korea Risk Group in 'n verklaring.
Korea Risk Group is die uitgewer van NK News.
"Alek Sigley se gewilde rubrieke verteenwoordig 'n apolitieke en insiggewende blik op die lewe in Pyongyang wat ons gepubliseer het in 'n poging om beskrywings van die daaglikse lewe in dié hoofstad aan ons lesers te bring," sê O'Carroll.
Sigley het Vrydag veilig in Tokio, Japan, aangekom om by sy Japanse vrou aan te sluit, maar het nog nie in die openbaar kommentaar gelewer oor die rede vir sy aanhouding of wat met hom in Pyongyang gebeur het nie.